﻿ RECENZII ZYGMUNT BAUMAN ŞI TIM MAY, Gândirea sociologică,  Editura Humanitas, Bucureşti, 2008 Cercetătorii din Institutul de Cercetare a Calităţii Vieţii, alături de alţi cercetători, sunt implicaţi în proiectul „Publicistica sociologică românească din 1944 până în prezent”, coordonat de prof. Cătălin Zamfir. Unul dintre primele obiective ale celor care se ocupă de acest proiect a fost identificarea sociologilor din perioada respectivă. Identificarea s-a făcut în mai multe modalităţi: – consultarea unor lucrări, deja apărute, de tipul dicţionar, enciclopedie, bibliografie tematică sociologică, istorie a sociologiei; – identificarea în biblioteci a unor autori şi lucrări care se regăsesc la domeniul vizat; – colectarea CV-urilor, pentru cei în viaţă, expediate colectivului central care se ocupă de acest proiect; în acest ultim caz s-a considerat că avem de-a face cu o autoplasare în categoria sociologilor. Membrii colectivului coordonator al proiectului au elaborat şi criterii pe baza cărora se poate plasa cineva în categoria sociologilor. Aceste criterii nu constituie obiectul analizei de faţă. Există însă controverse legate de plasarea celor care au trimis CV-urile în categoria sociologilor. Există de fapt controverse legate de definirea listei sociologilor. Apreciez că întocmirea acestei liste nu se poate face temeinic decât punând în discuţie SOCIOLOGIA şi răspunzând la întrebarea CE ESTE SOCIOLOGIA? Răspunsul poate fi dat din mai multe perspective şi a fost dat de mai mulţi autori. În acest sens, voi prezenta punctul de vedere al lui Zygmunt Bauman şi al lui Tim May din cartea lor „Gândirea sociologică”, apărută la Editura Humanitas în anul 2008. Autorii precizează încă din primele paragrafe ale Introducerii, că vor considera „sociologia ca o practică disciplinară cu propriile sale întrebări prin care se abordează studiul societăţii şi al relaţiilor sociale”. Sociologia este pentru ei un corp de cunoştinţe şi anumite practici care utilizează cunoştinţele acumulate. Şi totuşi autorii se întreabă (pe bună dreptate) ce deosebeşte acest corp de cunoştinţe şi practici corespunzătoare de alte corpuri de cunoştinţe care au propriile lor practici? În vecinătatea sociologiei se află istoria, antropologia, ştiinţele politice, dreptul, politicile sociale, psihologia, managementul, economia, criminalistica, lingvistica, literatura şi geografia umană. Autorii apreciază, probabil, „diferenţele dintre cărţile de sociologie şi cele plasate în imediata lor apropiere sunt mai puţin pronunţate decât cele dintre, să zicem, sociologie şi chimie organică”. „Aceste corpuri de cunoştinţe învecinate au multe în comun. Toate se ocupă de lumea ca rezultat al acţionării omului, lume care nici n-ar exista în afara acţiunii omeneşti. Toate aceste discipline se ocupă, fiecare în felul său, de acţiunile umane şi de consecinţele lor. Totuşi, dacă toate explorează acelaşi teritoriu, ce le diferenţiază, ce le distinge atât de mult încât să merite nume diferite?” (p. 11). Un prim răspuns care poate fi dat, aşa cum apreciază şi autorii, este acela că „diviziunile dintre diferite corpuri de cunoştinţe trebuie să reflecte diviziuni din lumea pe care o investighează. Acţiunile omeneşti (...) diferă unele de altele, iar diviziunile dintre corpurile de cunoştinţe nu fac decât să reflecte acest fapt”. Adresele de contact ale autorilor: Laureana Urse, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România; e-mail: lauraurse@yahoo.com; Florentin Flavius Mihalache, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România; e-mail: mihalacheflavius@yahoo.com; Septimiu Krausz, e-mail: septimiukrausz@upet.ro. CALITATEA VIEŢII, XIX, nr. 3–4, 2008, p. 412–420 2 RECENZII 413 Enumerând domenii apropiate sociologiei, autorii apreciază că „istoria se referă la acţiunile care au avut loc în trecut, în timp ce sociologia se concentrează asupra acţiunilor din prezent”, „antropologia ne vorbeşte despre societăţile omeneşti presupuse a fi în etape de dezvoltare diferite de cea a societăţii noastre”, „ştiinţele politice tind să discute acţiuni legate de putere şi guvernare”, „economia tinde să se ocupe de acţiuni legate de folosirea resurselor altfel decât să se maximizeze utilitatea pentru indivizi, ... de producţia şi de distribuţia de bunuri” etc. Autorii recunosc însă că „imediat ce începem să justificăm limitele dintre discipline în acest fel, problema devine dificilă, în măsura în care considerăm de la sine înţeles că lumea omenească se împarte în diviziuni atât de clare încât acestea devin ramuri specializate de investigaţie”. În realitate, nu există – spun autorii – o diviziune naturală a lumii omeneşti reflectată în diferite discipline ştiinţifice. „Dimpotrivă, este vorba despre o diviziune a muncii între savanţi care studiază acţiunile omeneşti, întărită de separarea reciprocă a respectivilor experţi, dimpreună cu drepturile exclusive de care se bucură fiecare grup de a decide ce este şi ce nu este cuprins în domeniile lor de studiu”. Toate practicile ramurilor de cercetare caută să acumuleze fapte relevante şi se asigură de validitatea acestora, toate încearcă să dea afirmaţiilor pe care le fac o formă clară, toate încearcă să traducă în viaţă ideea de disciplină sistematică. Se pare că diferenţa dintre practicile de cercetare trebuie căutată în tipul de întrebări aflate la baza fiecărei discipline. „Din acest punct de vedere, putem spune că sociologia se distinge prin faptul că priveşte acţiunile omeneşti ca elemente ale unor configuraţii mai largi, adică ale unei colectivităţi neîntâmplătoare, alcătuite din actori legaţi laolaltă într-o ţesătură de dependenţe reciproce. Sociologii se întreabă ce consecinţe au toate acestea asupra actorilor sociali, asupra relaţiilor în care ne angajăm şi asupra societăţilor din care facem parte. La rândul lor, cele de mai sus modelează obiectul cercetării sociologice, astfel încât configuraţiile, ţesăturile de dependenţe reciproce, condiţionarea reciprocă a acţiunilor şi extinderea ori restângerea libertăţii actorilor se numără printre preocupările cele mai importante ale sociologiei” (p. 15). „Actorii individuali intră sub lupa studiilor sociologice în calitatea lor de membri sau parteneri într-o reţea de interdependenţe”, întrebarea centrală a sociologiei fiind „cum se leagă tipurile de relaţii sociale şi societăţile în care ne încadrăm de modul în care ne privim unii pe alţii, pe noi înşine, ca şi cunoştinţele noastre, acţiunile noastre şi consecinţele lor”. „Acestea sunt tipurile de întrebări ... ce constituie domeniul specific al analizei sociologice şi definesc sociologia ca o ramură relativ autonomă a ştiinţelor umaniste şi sociale” (p. 15). „Gândirea sociologică se distinge, de asemenea, prin relaţia cu aşa-numitul «simţ comun». Simţul comun nu pare să aibă nimic de zis în problemele ce-i preocupă pe fizicieni, chimişti sau astronomi. Subiectele de care se ocupă aceştia nu fac parte din experienţa cotidiană [...] obiectele examinate de ştiinţele fizice apar în circumstanţe foarte speciale [...]. În asemenea condiţii, doar savanţii le pot vedea şi pot face experimente cu ele” (p. 16). În producerea cunoaşterii ştiinţifice sunt implicaţi factori sociali ce-i determină şi modelează practica, în timp ce descoperirile ştiinţifice pot avea implicaţii sociale, politice şi economice asupra cărora nu savanţii au ultimul cuvânt; nu se pot separa uşor mijloacele cercetării ştiinţifice de scopurile în slujba cărora pot fi puse. În lumea de astăzi există însă subiecte (precum mediul înconjurător, alimentaţia ş.a.) asupra cărora nu numai ştiinţa se poate pronunţa, ci privesc şi experienţele noastre cotidiene; asemenea probleme oferă material şi pentru investigaţiile sociologice. Dar gândirea sociologică pune mai ales întrebări de genul „cum se împletesc biografiile noastre individuale cu istoria pe care o împărtăşim cu alte ştiinţe umane?”. Concomitent, sociologii deţin atât o perspectivă interioară cât şi o perspectivă exterioară asupra experienţelor pe care încearcă să le înţeleagă. De ce este, totuşi, sociologia legată de bunul-simţ? Dacă, de exemplu, obiectele astronomiei aşteaptă să fie numite, ordonate şi comparate cu fenomene similare, în sociologie sunt puţine fenomene pure şi neabordate, care să fi fost înzestrate cu un înţeles, înainte ca sociologii să se ocupe de ele. „Acţiunile şi interacţiunile umane pe care le explorează sociologii au fost numite şi discutate de către actorii înşişi, devenind astfel obiecte ale cunoaşterii simţului comun... Fiecare termen sociologic a fost deja încărcat cu un înţeles dat de cunoaşterea simţului comun”. „Iată de ce este sociologia intim legată de simţul comun. Pentru că graniţele dintre gândirea sociologică şi simţul comun sunt fluide, siguranţa lor nu poate fi garantată dinainte şi este foarte probabil ca suveranitatea 414 RECENZII 3 sociologiei asupra cunoaşterii sociale să fie contestată” (p. 18). În consecinţă, trasarea graniţei între cunoaşterea sociologică propriu-zisă şi simţul comun este o problemă importantă pentru identitatea sociologiei ca un corp de cunoştinţe coerent. Autorii identifică patru moduri în care au fost considerate diferenţele dintre simţul comun şi cunoaşterea sociologică: 1. Spre deosebire de simţul comun, sociologia face un efort de a se subordona pe sine însăşi regulilor riguroase ale discursului responsabil. 2. Din perspectiva mărimii domeniului din care se extrage materialul gândirii sociologice. 3. Sociologia şi simţul comun diferă prin modul în care fiecare concepe realitatea umană. 4. În timp ce forţa simţului comun depinde de caracterul de la sine înţeles, nu îşi pune la îndoială preceptele şi nu se autoconfirmă în practică, sociologia are potenţialul de a tulbura certitudinile confortabile ale vieţii, făcând familiarul nefamiliar. Dar, orice disciplină care caută legitimare trebuie să-şi creeze un model de producere a cunoaşterii; orice fel de cunoaştere care aspiră să obţină recunoaştere publică (printr-o poziţie în lumea academică şi o parte din resursele publice) trebuie să demonstreze că poate oferi un model folositor. În opinia autorilor, ceea ce se pare că îi interesa pe primii sociologi era să înţeleagă mai bine condiţia umană. Apoi, dorind să edifice disciplina sociologiei, nu au putut evita concepţiile dominante ale epocii privitoare la ce este „cunoaşterea adevărată”. În cadrul instituţiilor unde s-a dus lupta pentru recunoaşterea ca disciplină, discursul sociologic a luat o formă particulară, „efortul de a face sociologia să se acorde cu discursul scientist devenind un punct de mândrie printre preocupările participanţilor” (p. 240). În cadrul demersului pentru recunoaşterea sociologiei ca disciplină şi a efortului de a face sociologia să se acorde cu discursul scientist, autorii identifică mai multe „strategii”. Prima este reprezentată de E. Durkheim. Acesta a urmat un model al ştiinţei caracterizat, în primul rând, prin capacitatea de a-şi trata obiectul studiului strict separat de subiectul care studiază. În consecinţă, disciplinele ştiinţifice nu se disting prin metodă, ci prin atenţia pe care o acordă unor domenii diferite ale realităţii. „Teritoriul” sociologiei la E. Durkheim sunt faptele sociale: fenomene colective, ireductibile la individ. O altă strategie „este aceea de a urmări obţinerea unui statut ştiinţific fără a reproduce practicile corespunzătoare. Acest demers poate fi numit reflecţie şi modificare” şi este asociat în principal cu lucrările lui Max Weber. M. Weber respinge ideea că sociologia ar trebui să imite practicile ştiinţelor fizice. El propune ca practica sociologică, fără să-şi piardă precizia care se aşteaptă de la cunoaşterea ştiinţifică, să fie la fel de diferită de cea a ştiinţelor naturii pe cât este realitatea umană investigată de sociologie de lumea studiată de ştiinţele naturii. „Realitatea umană este diferită de lumea naturală pentru că acţiunile omeneşti au semnificaţie” (p. 243), oamenii acţionează pentru a-şi îndeplini obiectivele, iar aceste obiective le explică acţiunile; acţiunile omeneşti trebuie, mai degrabă, înţelese decât explicate. Oricât de profund ar fi explorată lumea descrisă de ştiinţă, ea rămâne fără semnificaţie, în timp ce sociologia recuperează sensul realităţii în procesul descoperii sale. A treia strategie este numită de autori drept demonstraţie prin efect: se merge pe ideea că sociologia are aplicaţii practice directe şi eficiente, scop urmărit de pionierii sociologiei americane. Sociologia are misiune de diagnoză socială. Cunoaşterea sociologică va fi evaluată prin beneficiile practice pe care le poate aduce managementului ordinii sociale. „Gândirea sociologică” a lui Z. Bauman şi Tim May este mult mai bogată în conţinut şi nu se reduce numai la problema „ce este sociologia?”. „Cartea noastră – spun autorii – este diferită de altele pentru că este organizată potrivit problemelor care ne influenţează viaţa cotidiană”. „Cartea este un comentariu sociologic asupra unor probleme care ne influenţează direct experienţele cotidiene”. Şi din această perspectivă ea este utilă şi în abordarea calităţii vieţii; în acest sens menţionez mai ales Capitolul II, intitulat „Cum ne trăim viaţa: obstacole, alegeri şi constrângeri”. Laureana Urse 4 RECENZII 415 APARIŢII EDITORIALE VITALE ÎNŢELEGERII ŞI PROIECTĂRII PROCESULUI DEZVOLTĂRII SOCIALE Nu este de loc întâmplător faptul că, în ansamblul preocupărilor ce se impun astăzi sociologilor, – şi nu doar acestora – problematica dezvoltării sociale ocupă un loc prioritar şi impune o abordare interdisciplinară. În literatura sociologică de la noi, elemente – disparate, neconectate la o viziune globală – apăruseră mai demult, dar demersul centrat pe sintagma integratoare „dezvoltare socială” este relativ recent (O nouă provocare: Dezvoltarea socială, 2006, coordonatori Cătălin Zamfir şi Laura Stoica, Editura Polirom). Ca temă (ca subiect), dezvoltarea socială este una „de când lumea” şi diversele aspecte ale ei au fost, de-a lungul timpului, abordate de mulţi autori din câmpul filosofiei, sociologiei, economiei, dreptului, istoriei ştiinţei etc. Am menţiona că în domeniul apariţiilor editoriale există unele care se produc la mult timp în urma fenomenelor/proceselor cărora le sunt consacrate, la „mult timp după ce” subiectul tratat de ele a devenit element de conştiinţă publică curentă. Există însă şi apariţii editoriale ce tratează fenomene şi procese aflate într-o fază iniţială ori ascendentă a producerii lor, apariţii editoriale ce devin ele însele componente ale orientării şi dirijării proceselor în cauză. Este şi cazul a două apariţii editoriale relativ recente: Enciclopedia dezvoltării sociale, coordonată de Cătălin Zamfir şi Simona Stănescu (2007, Editura Polirom, 660 p.) şi Proiectarea dezvoltării sociale. Ghid metodologic, având drept coordonatori pe Cătălin Zamfir, Laura Gabriela Stoica şi Manuela Sofia Stănculescu, publicată de Institutul de Cercetare a Calităţii Vieţii, Facultatea de Sociologie şi Asistenţă Socială a Universităţii Bucureşti şi Institutul Social Român (2007, 103 p.). Cele două apariţii editoriale la care ne referim se produc doar la un an de la constatarea că există „o nouă provocare” reprezentând, de această dată, căi şi metode de acţiune şi referindu-se la fondul de cunoştinţe şi metodologia de dirijare şi proiectare a dezvoltării sociale. Nu întâmplător profesorul Cătălin Zamfir este coordonatorul principal al celor trei apariţii editoriale menţionate în mod expres, domnia sa ilustrându-se şi cu alte ocazii (Dicţionarul de sociologie, volumele referitoare la calitatea vieţii, la politicile sociale etc.) ca posedând o adevărată vocaţie a publicării de lucrări care să ghideze „în timp real” acţiunea pe care o teorie o fundamentează. Între cele două lucrări la care ne referim există atât evidente elemente comune, cât şi diferenţe. Asemănările ţin, în primul rând, de însăşi tematica abordată: dezvoltarea socială. Referindu-se la acelaşi subiect, în mod normal ambele cărţi tratează despre problema socială, căile şi fazele dezvoltării sociale, strategiile dezvoltării sociale, indicatorii dezvoltării sociale, proiectele de dezvoltare, evaluarea şi monitorizarea dezvoltării sociale etc. Un alt element comun îl constituie autorii ce au contribuit la cele două apariţii editoriale. Atât Enciclopedia dezvoltării sociale cât şi Proiectarea dezvoltării sociale. Ghid metodologic au acelaşi coordonator principal (profesorul Cătălin Zamfir), dar au comun şi peste 60% dintre coordonatori/autori/colaboratori. Diferenţele normale sunt date de scopul distinct al celor două lucrări, ceea ce determină deosebiri de extensie şi ordine tematică a tratării, deci de însăşi volumul foarte diferit al celor două lucrări. Începând o sumară prezentară a Enciclopediei dezvoltării sociale, să facem mai întâi două aprecieri de ansamblu. Ea conţine 108 articole aranjate, în mod tipic pentru orice enciclopedie/dicţionar, în funcţie de criteriul alfabetic. Aceasta înseamnă că ordinea abordării este aleatoare, în funcţie de criteriul alfabetic şi nu după cerinţe de consecvenţă logică ori importanţă. Enciclopedia se deschide cu tratări despre acţiunea colectivă, administraţia publică, analiza costurilor, analiza de impact, analiza nevoilor, aria de responsabilitate şi atribuirea socială a vinovăţiei, cele 7 subiecte selecţionate pentru litera A. Lista celor 108 subiecte se încheie cu două „aparţinând” literei V şi anume, valori ale dezvoltării sociale: echitatea şi justiţia socială şi egalitatea oportunităţilor educaţionale şi sociale. Într-o lucrare ce nu ar fi avut profil de enciclopedie/dicţionar, ordinea tratării ar fi fost cu totul alta, urmând traseul general – particular şi fundamental – aplicativ. Astfel, un tratat ori o monografie ar fi debutat cu consideraţii despre problema socială, conceptul de dezvoltare socială, căile şi fazele dezvoltării sociale, teoriile dezvoltării sociale, indicatorii dezvoltării sociale ş.a.m.d. 416 RECENZII 5 Regimul de enciclopedie are însă şi avantaje, printre care şi pe acela al facilitării consultării, în sensul că, interesat fiind de un anumit subiect, îl găseşti imediat – dacă el este cuprins în sumar – la litera respectivă. Un important avantaj al enciclopediilor este şi acela că, pentru multe aspecte particulare (diverse metode, prezentare de instituţii etc.), pot fi folosiţi ca autori specialişti în aceste domenii particulare; deci, asemenea aspecte cu totul particulare vor fi cuprinse în enciclopedie, în timp ce 1–3 autori ai unei monografii ori ai unui tratat nu s-ar apleca asupra unor astfel de aspecte de specialitate colaterală. În acest context, se ridică în mod normal şi întrebarea dacă cele 108 subiecte sunt de aceeaşi importanţă şi necesitate? Evident că ele puteau fi în număr mai mic sau mai mare, dar ţin de două categorii, cele mai importante constituind axa centrală a problematicii, cum ar fi articolele referitoare la problema socială, dezvoltarea socială, teorii ale dezvoltării sociale, căile şi strategiile dezvoltării, fazele dezvoltării sociale, proiectarea şi programele dezvoltării, monitorizarea şi evaluarea dezvoltării sociale etc. În enciclopedie sunt cuprinse şi subiecte colaterale faţă de axa problematică principală, care completează prin aspecte particulare înţelegerea procesului de ansamblu al dezvoltării sociale. Absolut la întâmplare semnalăm din categoria acestor subiecte complementare articolele despre gentrificare, Organizaţia Naţiunilor Unite, birocraţie/birocratizare, analiza costurilor, misiune/viziune, metode de prognoză: Delphi, izomorfism instituţional, negociere, telecentru etc. Departe de noi gândul că ele nu ar fi necesare în cadrul Enciclopediei şi ţinem să constatăm că ele – ca şi altele din această categorie – beneficiază de o laborioasă documentare şi prezentare. Ceea ce vrem să spunem este că ele aparţin categoriei subiectelor care pot mări ori micşora numărul articolelor unei enciclopedii, deci şi volumul acesteia. Opinăm, deci, că deşi multe dintre aceste concepte pot fi găsite şi în alte dicţionare/ enciclopedii, cuprinderea lor în cea prezentă este utilă şi întregeşte înţelegerea procesului complex al dezvoltării sociale. Să facem câteva referiri la autorii acestei prestigioase apariţii editoriale. Ei sunt în număr de 50 şi posedă caracteristici de evidentă valoare. Dintre aceşti autori, 28 (= 56%) lucrează în învăţământ, 10 dintre ei (= 20%) având statutul de profesori şi conferenţiari universitari şi cam tot atâţia fiind doctoranzi şi masteranzi la Facultatea de Sociologie şi Asistenţă Socială a Universităţii din Bucureşti. Al doilea segment important (15 = 30%) al grupului de autori îl reprezintă cercetătorii ştiinţifici ai Institutului de Cercetare a Calităţii Vieţii, 87% dintre aceştia fiind în acelaşi timp doctoranzi ai Facultăţii de Sociologie şi Asistenţă Socială. În fine, 5 autori (= 10%) au funcţii atât în învăţământ, cât şi în cercetare, iar doi dintre ei lucrează în alte instituţii. Din punctul de vedere al pregătirii ştiinţifice, remarcăm faptul că 40% dintre autori posedă titlul ştiinţific de doctori, iar 48% sunt doctoranzi, deci 88% sunt certificaţi ori în curs de certificare a statutului ştiinţific. Nu ar fi realist să ne imaginăm că ar fi posibilă o contribuţie egală a fiecărui autor la realizarea Enciclopediei. Putem uşor constata că un grup de 10 autori (reprezentând 20% din cei 50) au elaborat ori contribuit la aproape jumătate (50 = 45%) din cele 108 articole, aceştia fiind Cătălin Zamfir, Adrian Hatos, Cosima Rughiniş, Sergiu Bălţătescu, Cosmin Briciu, Iulian Stănescu, Codrin Scutaru, Mihaela Lambru, Sorin Cace şi Pásztor Gyöngyi. Deci, există un nucleu de bază al autorilor cu contribuţii multiple, ce îi diferenţiază de autorii cu contribuţii singulare, care pot fi, de altfel, la fel de valoroase. Remarcile de mai sus se referă doar la aspectul numărului de articole elaborate, nu şi la volumul (paginaţia) acestora, criteriul paginaţiei putând modifica oarecum situaţia. Putem constata că, în general, autorii unui singur articol se remarcă printr-o paginaţie mai bogată, ei fiind şi cei ce abordează, de regulă, subiecte pe care le-am numit colaterale. Pentru a exemplifica doar câteva cazuri, amintim pe Maria Larionescu (Modelele dezvoltării sociale în istoria României, cu aproape 10 pagini din enciclopedie), Bogdan Voicu (Telecentrul – 9 pagini), Tudor Pitulac (Comunitate – aproape 10 pagini), Liliana Pop (Teorii asupra tranziţiei economice şi politice de sistem – de la socialism la capitalism – 9 pagini), Dana Cornelia Niţulescu (Gentrificare – 8 pagini), Filip Alexandrescu (Dezvoltarea socială şi riscurile ecologice – 8 pagini), Radu Gabriela Umbreş (Acţiune colectivă – 7 pagini), Larisa Lăzărescu – Speteţchi (Organizaţia Naţiunilor Unite – 6 pagini) etc. Posibil că asemenea consideraţii să pară eventualului cititor ca inutile, noi încercând doar să arătăm că autorilor de subiecte colaterale li s-a dat posibilitatea de a le expune suficient de lămuritor, ştiut fiind faptul că ele beneficiază de mai puţine conexiuni în cadrul enciclopediei decât temele „de linie”. Bineînţeles că, în fond, extensia tratării subiectelor ţine de necesitatea de a le clarifica; dăm ca exemplu două dintre articolele elaborate de către acelaşi autor, Iulian Stănescu, care dintre cele patru articole ce-i aparţin, îl are, probabil, atât pe cel mai scurt din volum (Misiune/viziune – o jumătate de pagină) cât şi pe cel mai lung (Reformă – România în perioada de tranziţie – 17 pagini). 6 RECENZII 417 Este identificabil principiul de bază al redactării articolelor Enciclopediei, constând în explicarea conceptului ce surprinde fenomenul/procesul analizat, un scurt excurs istoric al existenţei sale, prezentarea structurii (structurilor) sale, constatarea conexiunilor cu alte fenomene şi procese, prognoza evoluţiei sale viitoare, evidenţierea contribuţiei ce o poate avea în cadrul dezvoltării sociale şi sugerarea eventualelor piste de aprofundare a unor aspecte. Şi toate acestea expuse pe fondul unei documentări redutabile asupra căreia vom reveni. Încheiem prezentarea contribuţiei autorilor cu menţiunea că principalului coordonator al Enciclopediei – profesorului Cătălin Zamfir – nu numai că îi aparţin cele mai multe contribuţii individuale (9 articole redactate), dar majoritatea acestora aparţin categoriei ce am calificat-o ca reprezentând „axul central” al problematicii dezvoltării sociale. Ne referim la articolele despre Cunoaştere instituţională, cunoaştere ştiinţifică, Schimbare de sistem, Schimbare socială prin lege, Arie de responsabilitate, Probleme sociale, Dezvoltare instituţională, Dezvoltare socială, Fazele procesului dezvoltării sociale şi Indicatori ai învinovăţirii – indicatori ai capacităţii de dezvoltare socială a societăţilor. Credem că s-a observat că facem doar o prezentare a enciclopediei cu referiri la subiectele şi autorii ei, fără să ne referim la conţinutul articolelor, la tezele, clasificările, aprecierile etc. pe care acestea le conţin. Vom face, totuşi, o excepţie semnalând o singură apreciere dintre foarte multele pe care enciclopedia le conţine, pentru a ilustra faptul că analizele ştiinţifice conduc la concluzii mult diferite de aserţiunile uzuale la nivelul gândirii comune. Vorbind despre indicatorii tipului şi gradului de învinovăţire (indicatorul învinovăţirii sociale – i.v.s. şi indicatorul învinovăţirii individuale – i.v.i.), Cătălin Zamfir concluzionează: „Societatea noastră actuală pare să fie caracterizată prin valori foarte ridicate ale i.v.i. şi scăzute ale i.v.s. Dacă aceasta este situaţia, putem conclude că societatea noastră, în momentul de faţă, este conservatoare, neinteresată de o schimbare socială, iar accentul cade pe o ideologie opresivă: justifică rateurile sistemului prin învinovăţirea indivizilor” (p.314). Bibliografia ce stă la baza enciclopediei este cu totul impresionantă. Ea conţine 937 de cărţi şi articole, 121 de rapoarte şi studii ale organizaţiilor internaţionale ori naţionale şi 26 de resurse internet, totalul fiind de peste 1080 surse folosite în documentare. Dintre cărţi/articole, 26% sunt apărute până în 1990, 27% apărute între 1991–1999, 43% între 2000–2005 şi 4% în 2006/2007, deci aproape jumătate din bibliografie este datată începând din anul 2000. În privinţa rapoartelor şi studiilor, 82% aparţin perioadei de după 2000, ceea ce indică o documentare „la zi”, foarte actuală. Proiectarea dezvoltării sociale. Ghid metodologic este o lucrare de factură cu totul deosebită faţă de Enciclopedia dezvoltării sociale. Am semnalat deja ca elemente comune tema (dezvoltarea socială) şi autorii (60% aceeaşi pentru ambele lucrări). Diferenţa fundamentală este aceea de scop al celor două lucrări, din care decurg şi celelalte: selecţia tematică şi ordinea, volumul (aproximativ 10% din cel al enciclopediei), modalitatea redactării etc. Încă în introducerea „De ce un ghid al dezvoltării sociale ?” se argumentează şansa de trecere de la dezvoltarea prin crize la dezvoltarea socială proiectată şi planificată. Se indică, în acelaşi timp, schema conceptelor-cheie ale paradigmei dezvoltării sociale: problemă socială, obiectiv strategic, plan de acţiune, monitorizare şi evaluare. Pentru proiectarea socială se merge pe filiera celor 8 faze ale dezvoltării sociale, aşa cum au fost ele propuse de Cătălin Zamfir în Enciclopedie (p. 257–260) şi rezumate în ghid la p. 9–12. Tot sub aspectul general al proiectării, sunt enunţate şi cele 10 principii ale dezvoltării sociale, începând cu cel al parteneriatului şi terminând cu cel al investiţiei în dezvoltarea socială şi umană. Apoi, pe parcursul a 80 de pagini (16–95), sunt parcurse pas cu pas cele 8 faze ale proiectării dezvoltării sociale, şi anume: identificarea şi diagnoza problemelor sociale, stabilirea priorităţilor şi adoptarea obiectivelor de dezvoltare, identificarea soluţiilor alternative şi alegerea strategiei, elaborarea planului de acţiune, implementarea planului, monitorizarea, evaluarea şi feed-back-ul şi corecţie. Întregul material al lucrării este extrem de bine structurat, foarte clar prezentat, foarte bine sistematizat şi ilustrat grafic. Prin aceasta, îşi merită pe deplin calificativul de ghid metodologic din a cărui parcurgere rezultă, pas cu pas, modalitatea logică a succesiunii acţiunii de proiectare socială. Autorii nu sunt identificabili ca într-un volum sau enciclopedie, dar sunt uşor depistabili, comparând ghidul cu Enciclopedia. Unele capitole (problema socială, dezvoltarea socială, fazele dezvoltării sociale, evaluarea etc.) rezumă fidel articole din enciclopedie, în timp ce altele – având probabil aceiaşi autori – sunt formulate diferit. Pe parcursul a 80 de pagini de ghid există 10 reprezentări grafice ilustrative şi 36 de tabele sintetizatoare, care esenţializează aspecte ale problematicii. În fond, peste 60% din pagini conţin o figură ori un tabel explicativ, dar şi restul folosesc clasificări, punctaje ori alte elemente ce 418 RECENZII 7 sintetizează textul. Această ilustrare grafică este de la concepţie şi până la realizare una de excepţie, lucrarea reprezentând o frumoasă reuşită şi sub acest aspect. Proiectarea dezvoltării sociale. Ghid metodologic se încheie cu un mic glosar de termeni (40 la număr) şi 26 de resurse utile, adică o sumară bibliografie, din care 73% sunt surse editate începând cu anul 2000. Apreciem, deci, ca extrem de utilă „comprimarea” unei voluminoase enciclopedii într-un ghid metodologic suplu şi excelent conceput, care devine un instrument extrem de util tuturor celor implicaţi în acţiunea practică a dezvoltării sociale planificate la diferite niveluri. Septimiu Krausz MIHAELA HĂRĂGUŞ, Tranziţia la statutul de părinte în Europa. Evoluţii recente şi posibili determinanţi, Editura Presa Universitară Clujeană, 2008, 222 p. Cartea Mihaelei Hărăguş – Tranziţia la statutul de părinte în Europa. Evoluţii recente şi posibili determinanţi –, apărută în 2008 la Editura Presa Universitară Clujeană, constituie editarea, cu unele modificări, a tezei de doctorat susţinută la Universitatea din Cluj de către autoare. Lucrarea de faţă este astfel rezultatul cercetărilor autoarei, pe parcursul mai multor ani, în zona de confluenţă dintre demografiei şi sociologia familiei. Analiza efectuată în aceste pagini asupra tematicii sensibile a schimbării demografice pe care o traversează Europa în ultimele decenii, cu punctarea constantă a specificului acestui proces în România, demonstrează atât parcurgerea unei vaste bibliografii în domeniul demografiei şi sociologiei populaţiei, cât şi susţinerea cu date statistice relevante a întregii lucrări. Cartea este structurată în cinci capitole tematice, care sunt precedate de o succintă introducere în tematica abordată, cu punctarea conţinutului fiecărui capitol. În încheiere sunt reluate principalele concluzii ale lucrării, realizându-se astfel o sinteză a întregii lucrări. Lucrarea Mihaelei Hărăguş este deschisă de un Cuvânt-înainte al profesorului Traian Rotariu, în care acesta reuşeşte să creioneze un „portret” al întregii cărţi, considerând că aceasta „reprezintă, în acelaşi timp, o contribuţie importantă la studierea şi explicarea fenomenului de fertilitate în societăţile contemporane, dar şi un text cu certe valenţe didactice, toate capitolele sale putând fi folosite ca bibliografie pentru cei care studiază, în diferite facultăţi şi din diferite perspective, problematica populaţiei” (p. 8). În ceea ce priveşte structurarea tematică a capitolelor cărţii, semnalăm centrarea pe teme clar delimitate a fiecăruia dintre acestea. În acest sens, capitolul 1 descrie evoluţia fertilităţii pe continentul european, capitolul 2 cuprinde analiza factorilor care sunt responsabili de evoluţia comportamentului demografic legat de familie, capitolul 3 prezintă problema fertilităţii scăzute, din perspectiva cursului vieţii, capitolul 4 realizează o descriere a comportamentului demografic în România, iar capitolul 5 se axează pe prezentarea unor consecinţe ale fertilităţii scăzute şi proiecţii ale acesteia. Capitolul 1 (Evoluţii recente ale comportamentului demografic legat de familie, în Europa) ilustrează profilul demografic al Europei ultimilor decenii, caracterizat prin rate scăzute de natalitate şi fertilitate, creşterea incidenţei divorţurilor şi a uniunilor consensuale, îmbătrânirea populaţiei etc. Dintre aceste procese, scădere ratei fertilităţii sub pragul de înlocuire şi creşterea ponderii populaţiei în vârstă, în totalul populaţiei, reprezintă constante pentru aproape întreg continentul european. 1 este unul de spor natural negativ, dat în Profilul demografic al marii majorităţi a statelor europene special de valorile scăzute înregistrate de rata natalităţii. Gerentificarea este un proces care a urmărit 2 evoluţia umanităţii din cele mai vechi timpuri, însă în ultimele decenii amploarea acestuia în Europa 1 Exceptând Franţa, Islanda şi Irlanda, unde în ultimii ani s-a înregistrat spor natural pozitiv (www.eurostat.eu). 2 Van de Kaa, D., Europe and its population: the long view, în European Populations: Unity and Diversity, Van de Kaa et al. (eds.), European Association Population Studies, Kluwer Publishing, Dordrecht, Boston, London, pp. 1–51, 1999. 8 RECENZII 419 a atins cote considerate alarmante, care au ajuns să nască întrebări despre capacitatea statului de a susţine un segment de populaţie în vârstă, şi deci inactiv economic, din ce în ce mai mare. Sintetizând evoluţia demografică a continentului european Hărăguş, consemnează trei etape marcante reprezentate de anii „1965, când entuziasmul postbelic a luat sfârşit şi a început parcursul descendent al fertilităţii [...], 1975, când fertilitatea în ţările din vestul continentului, aproape concomitent, a trecut sub nivelul de înlocuire [...] şi 1990, cu declinul rapid înregistrat în ţările din est şi agravarea declinului în sud” (p. 15). Cu toate că adesea se vorbeşte despre un profil al evoluţiei demografice a continentului european, diferenţele între zonele de nord şi sud, respectiv est şi vest sunt evidente. Coabitarea, vârsta mai înaintată la prima căsătorie şi rata totală a fertilităţii sunt mai ridicate în nordul continentului, decât în statele mediteraniene, (p. 49). În acelaşi timp, diferenţierea est – vest, caracterizată printr-un decalaj de timp al manifestării proceselor demografice, a apărut ca urmare a menţinerii politicilor pronataliste forţate în fostele ţări socialiste, care au intrat în cea de-a doua fază a tranziţiei demografice, la mai bine de 20 de ani de la demararea procesului în Europa vestică. Capitolul 2 (Posibili factori responsabili pentru evoluţia recentă a fertilităţii) urmăreşte creionarea unui model explicativ asupra transformărilor demografice suferite de continentul european, cu predilecţie în ultimele patru decenii, când rata totală a fertilităţii a înregistrat scăderi notabile. Cauzele direct identificabile ale reducerii ratei fertilităţii sunt atât dezvoltarea modelului fertilităţii tardive, cât şi scăderea efectivă a numărului de naşteri realizate de o femeie. În spatele acestor evoluţii 3 stau însă factori de natură structurală, culturală şi tehnologică . Analiza realizată în acest sens de Mihaela Hărăguş subliniază rolul determinant pentru scăderea natalității jucat de prelungirea timpului petrecut în educaţie, care este responsabil, în bună măsură, de creşterea vârstei la prima căsătorie şi de sporirea caracterului tardiv al natalităţii. Dintre factorii economici responsabili de evoluţia natalităţii şi a fertilităţii, autoarea acordă o importanţă deosebită analizei conflictului dintre rolul de mamă şi participarea în câmpul muncii; în consecinţă, „fertilitatea redusă poate apărea nu ca o alegere liberă, ci ca o consecinţă a dificultăţilor pe care femeile le întâmpină în încercarea de a participa în câmpul muncii şi de a avea grijă de familie în acelaşi timp” (p. 55). Ca urmare, se consideră că fertilitate este influenţată de măsura în care ţările reuşesc reducerea tensiunii dintre rolurile de mamă şi participant în câmpul muncii (Pinelli, 1995, apud Hărăguş, 2008, p 57). Politicile demografice reprezintă principalul factor de influenţare a evoluţiei natalităţii, prin programe publice, autoarea preluând o schemă de clasificare a statelor în funcţie de nivelul de sprijinire a 4 familiei prin politici familiale care ilustrează preocuparea şi viziunea statelor în influenţarea natalităţii. Cu toate că lucrarea de faţă nu face obiectul analizei politicilor pronataliste implementate în Europa, trimiterile realizate de autoare la diverse măsuri guvernamentale de sprijinire a familiei reuşesc să ofere un bun cadru de înţelegere a modului în care este „încurajată” natalitatea în Europa. Capitolul 3 (A deveni părinte din perspectiva cursului vieţii) introduce în analiză metoda cursului vieţii ca modalitate de cercetare a evoluţiilor demografice recente. Aducerea pe lume a copiilor, în societatea contemporană, este privită drept un act raţional, ce este fundamentat pe faptul că „înainte de a hotărî să devină părinte, individual/cuplul analizează condiţiile existente şi anticipează evoluţiile viitoare” (p. 10). Din această perspectivă, mediul social este deosebit de 3 Van de Kaa, 1987, apud Van de Kaa, D., 1999. 4 Preluând clasificarea politicilor familiale a lui Gauthier (2000), care reprezintă o transpunere a tematicii intervenţiei statului în sprijinirea familiilor cu copii, Hărăguş vorbeşte despre: a) Regimul social-democrat: sprijin universal din partea statului acordat familiilor, un nivel înalt al sprijinului familiilor care muncesc, o preocupare intensă pentru egalitatea de gen – caracteristic ţărilor scandinave; b) Regim conservator: nivel mediu al sprijinului, ce tinde să varieze în funcţie de statutul ocupaţional al părinţilor, viziune mai tradiţionalistă a diviziunii sexuale a muncii – caracteristic nordului Europei – Franţei, Germaniei, Olandei; c) Regimul sud european: grad ridicat de fragmentare în funcţie de ocupaţie, printr-un amestec de beneficii universale şi particulare; este caracterizat şi prin absenţa unei scheme de asigurare a venitului minim garantat; d) Regimul liberal – sprijin redus acordat familiilor ce tinde să se concentreze pe familiile cu nevoi mai mari – Marea Britanie, Elveţia. 420 RECENZII 9 important în analiza evoluţiei natalităţii, iar analiza acestei influenţe prin metoda cursului vieţii constituie una dintre contribuţiile majore ale acestei lucrări. „Analiza cursului vieţii se preocupă de explicarea a cum şi când evenimentele precum părăsirea casei părinteşti, începerea sau dizolvarea unei uniuni, naşterea unui copil, migraţia, intrarea sau ieşirea de pe piaţa muncii, pensionarea, sunt trăite. Acest gen de analiză cuprinde colectarea datelor despre cursul vieţii indivizilor şi analiza calendarului evenimentelor (când se întâmplă acestea?), a succesiunii (în ce ordine se întâmplă?) şi a intensităţii lor (câte evenimente se întâmplă?)” (p. 109). Capitolul 4 (Comportamentul demografic al femeilor din România) ilustrează, pe baza datelor statistice oficiale şi pe baza unor studii de opinie, evoluţia fenomenelor demografice în România, precum şi evaluări la nivel individual a factorilor consideraţi semnificativi pentru această evoluţie. Sunt binecunoscute, în acest sens, dinamica sporului natural, precum şi a ratei de fertilitate înregistrată în România, după 1989 (spor natural negativ începând cu anul 1992, scăderea RTF până 5 la valoarea constantă de 1,3 copii/ femeie ), care conduc spre concluzia că în România s-a instalat un model al familiei cu un singur copil, observaţie susţinută de consemnarea reducerii semnificative a 6 : de anumiţi factori structurali nefavorabili” (p. 192). numărului de naşteri de ordin doi şi trei Datele de opinie, care confirmă evoluţia semnalată de statisticile oficiale, provin, în cea mai mare parte, din anchetele Demografie şi stil de viaţă la femeile din România (2004) şi Studiul sănătăţii reproducerii (2004). Rezultatele acestor cercetări arată că, la nivel de intenţionalitate, peste 90% dintre femeile fără copii declară că intenţionează să devină mame în următorii ani, în timp ce dintre cele ce au deja un copil, doar o treime afirmă că şi-l doresc pe al doilea. Mergând mai departe de simpla consemnare a unor opinii, Mihaela Hărăguş utilizează analiza de regresie pentru a surprinde influenţa pe care o au diverşi factori asupra intenţionalităţii de a avea copii. În acest sens, utilizând baza Studiului Sănătăţii Reproducerii, autoarea arată că factori precum statul ocupaţional, educaţia, vârsta, nivelul socioeconomic, situaţia locuinţei, situaţia parteneriatului reuşesc să explice 36% din variaţia intenţiei de a avea al doilea copil, pentru respondenţii din urban şi 25% din variaţie, pentru respondenţii din mediul rural. Capitolul 5 (Consecinţele nivelului actual al fertilităţii şi evoluţii viitoare ale fenomenului) pleacă de la prezentarea a două ipoteze des întâlnite în literatura din domeniu: I. Europa a intrat într-o fază a evoluţiei demografice, când rate ale fertilităţii care să atingă pragul de înlocuire vor fi atinse doar sporadic, II. Actualele evoluţii negative ale indicatorilor demografici sunt doar tranzitorii, urmând să se înregistreze o redresare în timp. Cei mai mulţi dintre demografi sunt destul de sceptici în ceea ce priveşte posibilitatea redresării ratelor de fertilitate pe continent, plecând de la consemnarea instaurării unei stări de declin a natalităţii, pe fondul afirmării, din ce în ce mai intens, a aşa numitului „efect de structură demografică”. Dincolo de ilustrarea consecinţelor de natură economică şi demografică a ratelor scăzute ale fertilităţii şi de prezentarea unor scenarii alarmiste asupra evoluţiei populaţiei în Europa şi România – teme des întâlnite în abordările din domeniul evoluţiei sub aspect demografic a populaţiei, acest capitol pune în discuţie şi tema influenţei pe care schimbarea demografică o are asupra relaţiilor inter şi intrageneraţionale (p. 194), subliniind impactul social al transformărilor populaţiei. Putem concluziona că lucrarea Tranziţia la statutul de părinte în Europa. Evoluţii recente şi posibili determinanţi constituie o analiză de maxim interes pentru specialiştii interesaţi de evoluţia fenomenelor demografice, de aria sociologiei familiei, sau de domeniul politicilor sociale şi nu numai. Din acest punct de vedere, cartea Mihaelei Hărăguş reuşeşte să ofere o imagine semnificativă în ceea ce priveşte cercetarea schimbării demografice, cu centrare pe schimbarea modelului dominant al familiei în societatea europeană şi cu punctarea evoluţiei acestui proces în societatea românească. Florentin Flavius Mihalache 5 Gheţău, V., Declinul demografic al României: ce perspective?, „Sociologie Românească”, nr. 2/2004, Iaşi, Polirom. 6 Hărăguş, M., Is Romania going toward the one child family model?, în „Romanian Journal of Population Studies”, vol. 1, no. 1–2/2007, pp. 92–113. 